祝子權以詩見招勉繼其韵
作者：仲并
朝代：宋

paragraphs: 總角嗜學問，於心期可收。
歲月如逝水，倏忽二十秋。
紛紛何所得，俗士難與謀。
夫子四海士，不數韓荆州。
摳衣一嘗會，頗輕萬戶侯。
祝子晚傾蓋，緩急仍同舟。
偉哉廊廟器，價高自難酬。
相從半周星，會別嗟何稠。
班荆此話舊，落落志益修。
嗟我聞道晚，僅脫兒女憂。
一斑幸時窺，稍知辨薰蕕。
執經濫同席，得子真良儔。
安得身爲雲，相陪汗漫遊。
茫茫水東注，百川皆亂流。
駑駘飽束芻，市者常易售。
借問諸夫子，爲功忌中休。
此語期同踐，此外復何求。